Kaliňák, Robert, podpredseda vlády a minister vnútra SR (2013-02-13):
Veľmi v skratke. Ďakujem pekne. Vážený pán predseda, vážené pani poslankyne, páni poslanci, bolo tu niekoľko vecných vystúpení, bolo tu niekoľko politických nevecných vystúpení a bolo tu niekoľko snáh upútať na seba pozornosť, keď to nejde inak. Ku tým realistickým zareagujem. Áno, pán poslanec Hudacký vystúpil. Ja by som rád povedal, že musím ho trošku poopraviť. Toto sú ustanovenia, o ktorých sa debatuje trištvrte roka. Pre nikoho neboli tajné. Trištvrte roka. To, čo povedal na konci pán poslanec Matovič, áno, ani mňa to neteší, súhlasím, ani mňa to neteší. Faktom však zostáva, že štyri týždne, alebo šesť týždňov, i keď novela mala v pláne platiť od 1. júla, tá veľká, ale mohli sme tam tiež, samozrejme, predsunúť to, dátum účinnosti, môže byť pre realizáciu niektorých vecí rozhodujúce. Čo je podstatné, že keď hovoril pán poslanec Hudacký o tom, že stavební podnikatelia sa nevedeli vyjadriť, no päťkrát bolo sedenie, rokovanie so všetkými zástupcami Zväzu stavebných podnikateľov. Netreba zabúdať, že Hospodárska a sociálna rada ustanovenia zákona schválila ako celok. To znamená vrátane Republikovej únie zamestnávateľov aj Asociácie zamestnávateľských zväzov. To znamená so všetkými, ktorých sa to týka, tieto otázky boli prekonzultované a oni teda nevidia to riziko. Ak sa tu upozorňuje na kartel, ktorý spomenul pán Hudacký aj pán poslanec Zajac, kartel je vec, ktorá má osobitné konanie v rámci Protimonopolného úradu, a mnohé stavebné firmy už veľké pokuty za to dostali. To ale týmto zákonom vyriešiť nevieme. Kartel nemá za účel riešiť tento zákon. Zákon, ktorý postihuje kartelové dohody, sa volá zákon o hospodárskej súťaži. A o ochrane hospodárskej súťaže má na starosti úplne iný úrad. Takže to je niekde inde. To isté platí k pánovi poslancovi Galkovi. Hospodárska a sociálna rada schválila znenie tohto zákona, z ktorého čerpáme aj v skrátenom konaní. To znamená, nemá pravdu, ak hovorí, že nejakí podnikatelia majú pochybnosti. A trošku ma pobavilo jeho poznamenanie, že on nebude prispievať k zlepšovaniu zákona. Tak môžem mu na to iba odpovedať, aby vrátil peniaze, lebo za to ich berie, aby vylepšoval legislatívu na Slovensku. Ak teda takto verejne prehlási, že nechce vylepšovať zákonodarstvo Slovenska, tak sa spreneveril vlastnej prísahe, ktorú dával v tejto sieni. Ale to asi už nemôže byť v jeho prípade prekvapivé. To, čo ma prekvapilo, je pán poslanec Mihál. No, pán poslanec, pokiaľ som vás v minulosti mal šancu vidieť, ste sa vyjadrovali k sociálnym veciam, keďže ja nesnažím sa byť chrobákom truhlíkom, nerozumiem všetkým agendám, snažím sa dlhodobo, 13 rokov, v politike venovať bezpečnostným a obranným veciam, tak som nevedel posúdiť, nakoľko hovoríte veci zmysluplné alebo nezmysluplné. Po tom, čo ste vystúpili k zákonu, ktorému sa trochu rozumiem, som pochopil, že vašou, vlastne vaším celoživotným dielom je proste si vymýšľať akési fantázie a ich predkladať ako úplné fakty, čo robia deti do 10 rokov. Ak na túto úroveň ste sa chceli znížiť, prosím, ja vás nechcem nejakým spôsobom urážať, ani to neurobím, len vám to poviem v jednotlivých faktoch. Keby ste ma počúvali od začiatku, viete, že hovorím o peniazoch, ktoré ste aj vy ako minister nevyčerpali v roku 2011. To znamená v tej časti za rok 2011, a preto im končí možnosť čerpať na konci roku 2013 v rámci pravidla M+2. Čiže v roku 2011 vláda Ivety Radičovej z tohto balíka určených na rok 2011, čo bolo nejakých 1 celá, tuším, 6 miliardy eur, nevyčerpala ani euro. V roku 2012 sa podarilo z tejto sumy vyčerpať asi 400 mil. a do roku 2013 sa preto posunulo zhruba 1,2. Tých prvý 10 mesiacov, o ktorých sa tu tak často hovorí, čo robila táto vláda, sa podarilo, že už teda nejakých 700, zhruba, by mohlo byť plus-mínus v poriadku. A ostáva nám tu visieť ešte niekoľko stoviek miliónov eur, ktoré potrebujeme, aby boli aj dokončené v tomto roku. Čiže... (Reakcia z pléna.) A musia byť aj zaplatené v tomto roku. Čiže o akých diaľniciach sa bavíme? A vy ste naozaj natoľko neinformovaný, pán poslanec, že neviete, že tendre vypisuje ten, ktorý vlastne robí výzvu, čiže nie centrálny koordinačný orgán? Ministerstvo, súťaž bude vždy vypisovať ministerstvo dopravy. Taká kompetencia predsa na nikoho neprechádza. Takže toto vy ale veľmi dobre viete, toto vy veľmi dobre viete, že aj dnes, aj o mesiac, aj o tri roky bude súťaž v súvislosti s diaľnicami vyhlasovať ministerstvo dopravy. A vy absolútne bez problémov začnete tu splietať veci, ktoré sú možno poznačené koníčkom vášho predsedu, ale ktoré potom zatemňujú myseľ. To znamená, toto ja nedokážem pochopiť. Ja chápem, keď niekto urobí hyperbolu politickú, že niečo preženie, aby na to upozornil, že je to väčší problém, akoby sa nám na prvý pohľad mohlo zdať, ale naozaj proste bezprecedentne klamať v takejto podobe, že vlastne ani neviem, o čom hovorím, a obviním niekoho cudzieho z nejakých prepojení na rôzne veci. No možno si spomínate, ako bola financovaná vaša strana, že takto ste fungovali, že vám diktovali, kto má čo robiť. Ale mne našťastie nikto nediktuje. Mám teda predsedu, ktorého si rád vypočujem, a bezpochyby je aj predseda vlády nato, aby ma riadil. Ale všetky ostatné veci sú, samozrejme, adekvátnym nezmyslom a tu som vám to jasne dokázal. Hovoríme tu a od začiatku hovorím o peniazoch, ktoré pochádzajú z roku 2011. O tendri, ktorý sa viaže na peniaze z roku 2012 alebo z roku 2013, v poriadku, ten sa bude čerpať ďalej. Myslím si, že aj ten tender, ktorý ste vy spomenuli, neviem, či ide z peňazí 2011, podľa mňa nie. Pretože na to, aby som tie peniaze mohol účelne použiť, musím ten projekt aj dokončiť. To znamená, naozaj ja som mal pocit, že v tej veci, keď máte hádky s našimi kolegami, ktorí sú špecialisti na sociálne veci, že v poriadku, asi je to odborná hádka, ale ak takto naozaj vystupujete aj v tej časti, tak potom si myslím, že moji kolegovia majú pravdu vždy. Lebo to, čo som dneska počul od vás, boli naozaj hrubé nezmysly a myslím, že sa ostro k tomu, samozrejme, ohradzujem. Čiže ešte raz všetkým ďakujem za pozitívne príspevky. Vrátim sa k tomu v tom pozmeňovacom návrhu, ktorý schválil hospodársky výbor. Boli ustanovenia, ktoré spomínala pani poslankyňa, pani podpredsedníčka Jurinová, pani poslankyňa Žitňanská aj pani poslankyňa Mezenská, ich spomínali naši kolegovia zo SMER-u, mi toto viackrát naznačovali. Čiže sme urobili úpravy, ktoré vyvracajú akékoľvek pochybnosti. Myslím si, že nikdy tieto úpravy, ktoré sme urobili, použité nebudú, lebo doteraz to nebolo zvykom. Ale prenechávame tam tú možnosť, nijako to nepoškodí, ale som rád, že sme sa zhodli na určitom kompromise, ktorý nakoniec v tomto zákone sa našiel. Ďakujem pekne. (Potlesk.)